Ho na le batho ba bang tlalehong ea Bibele ba ileng ba phetha karolo ea bohlokoa—esita le ho bontša sebete—morerong oa Jehova. Nahana ka ngoananyana oa Moiseraele eo e neng e le lekhoba ntlong ea Naamane, molaoli oa lebotho la Syria. O ile a iteta sefuba ’me a bua le mong’a hae, e leng mosali oa Naamane ka moprofeta oa Jehova ea leng Iseraele. Sena se ile sa etsa hore ho be le mohlolo o moholo. (2 Marena 5:1-14) Morali oa moahloli oa Iseraele e leng Jafeta le eena o re behetse mohlala o babatsehang oa ho bontša tumelo. Ka ho rata o ile a tela monyetla oa hore a nyaloe le ho ba le bana e le hore a phethahatse kano eo ntate oa hae a neng a e entse. (Baahloli 11:30-40) Ka ho tšoanang, ho na le baqapi ba lipesaleme tse fetang 40 ba sa boleloang ka mabitso hammoho le baprofeta bao ka botšepehi ba ileng ba phetha mosebetsi oa bohlokoa.—1 Marena 20:37-43.